17ประกันจุกกำไรหาย8พันล.
ไตรมาส 3 บริษัทประกันใน ตลท.กำไรหายกว่า 8,000ล้านบาทผลน้ำท่วมหลอนไม่เลิก
28 พ.ย. 2555

ไตรมาส 3 บริษัทประกันใน ตลท.กำไรหายกว่า 8,000ล้านบาทผลน้ำท่วมหลอนไม่เลิก
ตลาดหลักทรัพย์แห่งประเทศไทย (ตลท.) สรุปข้อมูลฐานะการเงินและผลการดำเนินงานบริษัทประกันภัยและบริษัทประกันชีวิตที่จดทะเบียนในตลาดหลักทรัพย์ทั้งหมด 17 บริษัท งวด 9 เดือน ปี 2555 มีกำไรสุทธิรวม 727 ล้านบาท ลดลง 8,507 ล้านบาท จากงวดเดียวกันของปี 2554 ที่มีกำไรสุทธิรวม 9,234 ล้านบาท โดยมีกำไร 11 บริษัท และขาดทุน 6 บริษัท
ขณะที่ยอดขาย 9 เดือนแรกปีนี้รวม 9.01 หมื่นล้านบาท เพิ่มขึ้น 1.43 หมื่นล้านบาท จากงวดเดียวกันของปีก่อนที่มีจำนวน 7.57 หมื่นล้านบาท
สำหรับบริษัทประกันที่จดทะเบียนใน ตลท.แยกเป็นบริษัทประกันวินาศภัย 15 บริษัท บริษัทประกันชีวิต 2 บริษัท โดยกำไรที่ลดลงส่วนใหญ่มาจากบริษัทประกันวินาศภัย ซึ่งได้รับผลกระทบจากการที่ต้องจ่ายค่าสินไหมทดแทนน้ำท่วมใหญ่เมื่อปลายปี 2554 ที่จะต้องชดเชยกว่า 4.34 แสนล้านบาท 
ทั้งนี้ นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า บริษัทประกันวินาศภัยได้ทำการจ่ายชดเชยไปแล้ว 3.05 แสนล้านบาท ยังเหลืออีก 1.28 แสนล้านบาท โดยไม่รวมความเสียหายตามกรมธรรม์ธุรกิจหยุดชะงักอีกประมาณ 3.6 หมื่นล้านบาท ที่จะต้องใช้เวลาในการประเมินความเสียหาย
แหล่งข่าวจากบริษัทประกันภัย คาดว่า ความเสียหายจากน้ำท่วมจะยังส่งผลกระทบต่อผลการดำเนินงานของบริษัทประกันวินาศภัยตลอดปี 2555 เพราะยังเหลือสินไหมทดแทนที่จะต้องจ่ายอีกกว่า 1.6 แสนล้านบาท แม้จะมีการทำประกันภัยต่อแต่ยังมีส่วนที่รับไว้เองที่จะต้องรับผิดชอบ